KOMMISSIONENS FORORDNING (EF) Nr. 572/95 af 15. marts 1995 om ændring af forordning (EF) nr. 3108/94 om overgangsforanstaltninger for samhandelen med landbrugsprodukter som følge af Østrigs, Finlands og Sveriges tiltrædelse
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Østrigs, Finlands og Sveriges tiltrædelse, særlig artikel 149, stk. 1,
under henvisning til Kommissionens forordning (EF) nr. 3108/94 af 19. december 1994 om overgangsforanstaltninger for samhandelen med landbrugsprodukter som følge af Østrigs, Finlands og Sveriges tiltrædelse (1), ændret ved forordning (EF) nr. 3244/94 (2), og
ud fra følgende betragtninger:
Ud fra et ønske om forenkling er der i artikel 2 i forordning (EF) nr. 3108/94 fastsat en ordning som bygger på princippet om, at en transaktion inden for Fællesskabet, der er påbegyndt inden den 1. januar 1995, og som efter denne dato afsluttes i en ny medlemsstat, er undergivet de bestemmelser, der var gældende inden nævnte dato;
to nye medlemsstater har gjort opmærksom på, en anvendelse af denne bestemmelse gør det umuligt at bringe produkter, der er indgået i den normale handel, på de pågældende landes marked på økonomisk acceptable betingelser; det muligt at afhjælpe dette problem ved at fastsætte, at artikel 2 i forordning (EF) nr. 3108/94 ikke finder anvendelse på produkter, for hvilke der ikke i 1994 i De Tolv er fastsat nogen restitution;
de i denne forordning fastsatte foranstaltninger er i overensstemmelse med udtalelse fra alle berørte forvaltningskomitéer -
UDSTEDT FØLGENDE FORORDNING:
Artikel 1
I artikel 2 i forordning (EF) nr. 3108/94 indsættes følgende tekst:
»Litra b) finder dog ikke anvendelse på produkter, for hvilke der ikke i De Tolv er fastsat nogen restitution i 1994.«
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. marts 1995.